
Pattern paintings

„Pattern Paintings”
A M.K.E. Intermédia szakának első évfolyamos hallgatói a Műtárgykészítés óra keretében hosszú éveken át ugyanazt a feladatot kapták (más teendők mellett), nevezetesen egy „gyűjtést” kellett végezniük. Én 2011-ben még Sugár János Műtárgykészítés órájára jártam, és megkaptam a fent leírt feladatot. Ennek a feladatnak az volt a lényege, hogy egy a diák által kitalált koncepció mentén, egy rendező elv keretében bármilyen dolognak a gyűjtésébe kellett fogni.
Véletlenül bukkantam egy Jean Fautrier festmény reprodukciójára, amelynek absztrakt formai elemei, színvilága kísértetiesen hasonlított egy fényképre, amely szívderítő módon Dzsabbát, a hutot ábrázolta, és a Csillagok háborúja emlék-univerzumából származik. Nem sokkal később láttam egy Jean Dubuffet képet, amely pedig hasonló módon C3PO-ot, az arany színű androidot (szintén a Star Wars-ból) idézheti fel a mai néző számára. Ezek a hasonlóságok sajátos lelki dimenzióval, és szellemi aurával töltődtek meg. Akinek csak megmutattam a hasonlóságokat, általában humorosnak, és megdöbbentőnek találta, így a tanárom, Sugár János is. Mindazonáltal egy festő-toposz egy képét egy teljesen profán, és kísértetiesen hasonlító képpel együtt látva létrejöhetett az a katarzis, melyet gyűjtésem darabjai váltanak ki.
A Yale egyetem professzora és a kritikusként tevékenykedő David Joselit 2012-ben vonta be a kortárs művészetről és kultúráról alkotott diskurzusba „After Art” – (A művészet után) c. esszéjét. Könyve szerint egy drámai helyzetbe került manapság a művészet és a képek létrehozásának egyéb területeiből álló vizuális kultúra. Szerinte a képzőművészet és az építészet a Google korában radikális változást szenvedett el. Manapság a képeket olcsón végtelen számban reprodukálhatjuk a kibertérben, sőt, bárki manipulálhatja őket, mind a színt, mind a formát végtelen számban módosíthatjuk. A kultúrák teljes keveredése, cseréje figyelhető meg a globális kommunikációban. A művészek, és az építészek is a hálózatban működnek, miközben amit ábrázolnak, az gyakran maga a hálózat. Ha létrejönnek is fizikai formák, azoknak képi elterjesztése a fontos, vagy legalábbis azokat lehet a leghatékonyabban hírül adni a hálózatok és maguk a formák mintázatait felhasználva. A művészek ma újraformálják a már létező képeket, tapasztalatokat. A képek ma a globális hálózatok mintái és elemei.



